ΓΡΑΠΤΗ ΕΡΩΤΗΣΗ E-0207/99

υποβολή: Heidi Hautala (V) προς την Επιτροπή

(12 Φεβρουαρίου 1999)

Θέμα: Καταβολή ενισχύσεων σε μη κυβερνητικές οργανώσεις

Προβλήματα έχουν ενσκύψει εν σχέσει με την καταβολή ενισχύσεων που προορίζονται για μη κυβερνητικές οργανώσεις της ΕΕ. Στην απάντησή του, της 10ης Σεπτεμβρίου 1998, εξ ονόματος της Επιτροπής (Ε-2156/98), ο Επίτροπος κ. Erkki Liikanen επισημαίνει ότι οι αποφάσεις σχετικά με τη χορήγηση ενισχύσεων λαμβάνονται βάσει της νομοθεσίας και, σε τελική ανάλυση, κατ' εφαρμογήν των εντολών και κατευθυντηρίων γραμμών της Επιτροπής. Στην απάντηση, η συντάκτρια της ερώτησης καλείται να αποταθεί για περισσότερες πληροφορίες στις υπεύθυνες για τη χορήγηση των ενισχύσεων υπηρεσίες.

Οι μη κυβερνητικές οργανώσεις συναντούν ιδιαίτερες δυσκολίες όταν ζητούν πληροφορίες για τους λόγους των καθυστερήσεων εν σχέσει με την καταβολή των ενισχύσεων ακόμη και σε περιπτώσεις κατά τις οποίες οι εκκαθαρίσεις λογαριασμών τους και οι τελικές τους εκθέσεις έχουν εγκριθεί από την Επιτροπή. Οι συνεχείς προσπάθειες των μη κυβερνητικών οργανώσεων για ενημέρωση μέσω ταχυδρομείου, φαξ και τηλεφώνου είναι μάταιες. Πολλές φορές οι ενισχύσεις αυτές καταβάλλονται με καθυστέρηση ακόμη και ενός έτους. Κατά τη διάρκεια του χρονικού αυτού διαστήματος, οι μη κυβερνητικές οργανώσεις δεν ενημερώνονται από τους αρμοδίους για τους λόγους της μη καταβολής των προγραμματισθεισών χρηματοδοτήσεων. Το γεγονός αυτό προκαλεί στις ΜΚΟ προβλήματα όχι μόνο στον τομέα της διαχείρισης των έργων που έχουν αναλάβει, αλλά και στο λογιστικό τομέα.

Είναι σε θέση η υπεύθυνη για τη διαχείριση και την παρακολούθηση ενός έργου διεύθυνση της Επιτροπής να επισπεύσει τις ενέργειες της υπεύθυνης για τη χρηματοδότηση του εν λόγω έργου διεύθυνσης; Πώς ελέγχει η Επιτροπή τη δραστηριότητα της υπεύθυνης για τις χρηματοδοτήσεις υπηρεσίας; Είναι σε θέση η Επιτροπή να κοινοποιήσει τις σχετικές με τη χρηματοδότηση των έργων εντολές και κατευθυντήριες γραμμές;

Απάντηση του κ. Liikanen εξ ονόματος της Επιτροπής

(28 Απριλίου 1999)

Θα πρέπει να σημειωθεί ότι η εκτέλεση του προϋπολογισμού από την Επιτροπή βασίζεται στην αρχή του διαχωρισμού των καθηκόντων του διατάκτου, του υπολόγου και του δημοσιονομικού ελεγκτού. Η αρχή αυτή εκφράζεται από οργανωτικής πλευράς στον διαχωρισμό των καθηκόντων αυτών σε διαφορετικές γενικές διευθύνσεις υπό την εποπτεία διαφορετικών Επιτρόπων. Οι διατάκτριες υπηρεσίες ή οι λειτουργικές γενικές διευθύνσεις διαχειρίζονται τα προγράμματα και είναι αρμόδιες για την ανάληψη δαπανών και την έκδοση των ενταλμάτων πληρωμής. Οι διατάκτες πρέπει να ζητήσουν τη θεώρηση του δημοσιονομικού ελεγκτή για την εκτέλεση κάθε συναλλαγής. Η θεώρηση αυτή εξαρτάται από τη διαθεσιμότητα των πιστώσεων, το σύμφωνο των πράξεων με τον δημοσιονομικό κανονισμό και τη χρηστή δημοσιονομική διαχείριση. Τέλος, η πληρωμή που απαλλάσσει την Επιτροπή από τις υποχρεώσεις της έναντι των πιστωτών της πραγματοποιείται από τον υπόλογο.

Κατά τη διάρκεια των τελευταίων ετών, η Επιτροπή ανέλαβε στα πλαίσια του σχεδίου "Χρηστή και αποτελεσματική οικονομική διαχείριση" (SEM 2000), διάφορες πρωτοβουλίες με σκοπό να άρει, στο μέτρο του δυνατού, τις καθυστερήσεις των πληρωμών των κοινοτικών ενισχύσεων.

Η Επιτροπή παρακολουθεί προσεκτικά την απόδοση των υπηρεσιών όσον αφορά την προθεσμία πληρωμών. τσι, αποδείχθηκε ότι για το οικονομικό έτος 1998, η γενική μέση διάρκεια της εκτέλεσης των πληρωμών ήταν 55,1 μέρες. Η προθεσμία αρχίζει να ισχύει από την ημερομηνία παραλαβής του αποδεκτού τιμολογίου ή αίτησης πληρωμής και λήγει την ημέρα που η τράπεζα της Επιτροπής εκτελεί την εντολή πληρωμής υπέρ του δικαιούχου. Οι στατιστικές δείχνουν ότι οι πιο σημαντικές καθυστερήσεις οφείλονται στις υπηρεσίες των διατακτών. Επιπλέον, σημειώθηκε ότι το 74 % των πληρωμών της Επιτροπής πραγματοποιούνται μέσα σε 60 μέρες και ένα 15 % αυτών χρειάζονται πάνω από 90 ημέρες. Ο στόχος που έθεσε η Επιτροπή στις υπηρεσίες της είναι να πραγματοποιούν το 95 % των πληρωμών σε λιγότερο από 60 ημέρες. Η Επιτροπή θα συνεχίσει τις προσπάθειές της για την πραγματοποίηση αυτού του στόχου.

Επίσης, οι εσωτερικές στατιστικές δείχνουν ότι οι πληρωμές πραγματοποιούνται μέσα σε λογικές προθεσμίες σύμφωνα με την τρέχουσα εμπορική πρακτική εκτός από την περίπτωση που οι καθυστερήσεις οφείλονται σε περιστάσεις που καταλογίζονται στους ίδιους τους δικαιούχους (λανθασμένες τραπεζικές πληροφορίες, ανεπαρκείς αιτιολογήσεις, πλήρης ή μερική έλλειψη δικαιολογητικών ή μη τήρηση των συμβατικών διατάξεων).

Επιπλέον, η Επιτροπή ενέκρινε στις 10 Ιουνίου 1997, την ανακοίνωση σχετικά με τις προθεσμίες πληρωμής της Επιτροπής και τους τόκους υπερημερίας(1). τσι, η Επιτροπή υποχρεούται να χορηγήσει, ύστερα από αίτηση του δικαιούχου, τους τόκους υπερημερίας στην περίπτωση που οι πληρωμές δεν γίνουν εντός δέουσας προθεσμίας βάσει της εμπορικής πρακτικής (60 ημέρες) και υπό την προϋπόθεση ότι ο δικαιούχος έχει τηρήσει τις ισχύουσες συμβατικές διατάξεις. Αυτή η υποχρέωση πρέπει να προβλέπεται σε όλες τις συμβάσεις που υπογράφει η Επιτροπή από την ημερομηνία της ανακοίνωσης και μετά. Επιπλέον, η Επιτροπή πρότεινε τροπολογία του δημοσιονομικού κανονισμού(2) και των εκτελεστικών του λεπτομερειών με σκοπό να καθιερώσει το δικαίωμα των πιστωτών να λαμβάνουν τους τόκους υπερημερίας όταν καθυστερεί η πληρωμή.

Πρόσφατα, η Επιτροπή ανέθεσε σε εξωτερική υπηρεσία μελέτη σχετικά με τις προθεσμίες πληρωμής η οποία μόλις ολοκληρώθηκε. Τα αποτελέσματα και οι συστάσεις που περιλαμβάνει η μελέτη αυτή θα αποτελέσουν προσεχώς αντικείμενο ανακοίνωσης της Επιτροπής.

Από λειτουργική άποψη, η Επιτροπή συνέχισε τις προσπάθειες βελτίωσης στον τομέα της δημοσιονομικής διαχείρισης μέσω του νέου συστήματος λογιστικής καταχώρισης με τη βοήθεια υπολογιστή (Sincom2). Μόλις το σύστημα αυτό γίνει πλήρως λειτουργικό θα παρέχει με ασφάλεια μεγαλύτερη αποτελεσματικότητα στην εκτέλεση των πληρωμών.

Οι κανόνες της εκτέλεσης του προϋπολογισμού βρίσκονται στον δημοσιονομικό κανονισμό και στα κείμενα εφαρμογής του.

(1) Εγγ. SEC(97)205.

(2) Εγγ. SEC(98)1228 τελικό.